Irodalom 6.

FI-501020601/1

Tanmenetjavaslat



# Bevezetés

Útmutatónk az Eszterházy Károly Egyetem Oktatáskutató és Fejlesztő Intézet *Irodalom 6.* című tankönyvéhez készült, az A jelű kerettantervvel összhangban. Kérjük, hogy alkalmazása során vegye figyelembe a következőket:

A pedagógus elsődleges feladata, hogy „*oktatómunkáját éves és tanórai szinten, tanulócsoporthoz igazítva, szakszerűen megtervezve végezze, irányítsa a tanulók tevékenységét*.” (Nkt. 62. § (1)) Tehát a tervezés során az elsőrendű kötelesség a tartalmi szabályozók mellett a tanulócsoport szükségleteihez való alkalmazkodás. Ennek következtében az ajánlott tanmenet alkalmazásánál a pedagógus nem elégedhet meg annak pontos követésével, hanem adaptálnia kell. Ezért tesszük közre ajánlásunkat *szerkeszthető dokumentumként*, s javasoljuk, hogy amikor tanévi munkájának tervezésénél használja, készítsen belőle saját új dokumentumot, amely már tükrözi az Ön szakmai-pedagógiai szempontok szerint meghozott döntéseit. Tanmenetünk az év teljes óraszámát lefedi, hogy ezzel is megkönnyítsük a tervezést, azonban Önnek figyelembe kell vennie, ha pl. tanulmányi kirándulás, erdei iskola, témahét, iskolanapok vagy más rendezvények miatt az irodalomórák hagyományos formában nem tarthatók meg.

Mindenekelőtt javasoljuk, hogy készítsen *helyzetképet* arról, hogy a tanulócsoport a korábbi a tanulmányainak eredményeiként feltételezett tudás- és képességszintre eljutott-e. Amennyiben elmaradást tapasztal, akkor be kell építenie éves tervébe a felzárkózást arra a szintre, amelyet tanmenetünk kiinduló állapotnak tekint, és a tanmenetet adott esetben tömörítve/rövidítve kell alkalmaznia. Ennek függvényében az évfolyam végére kitűzött célok redukálása is indokolt lehet. **Figyelmébe ajánljuk, hogy Intézetünk „rugalmas” tanmenetet is készített kifejezetten olyan csoportok tanítására, amelyekben indokolt a tananyag lassabb tárgyalása, a több képességfejlesztő gyakorlás és az ismétlés.** Ha a csoport tudás- és képességszintje megengedi, akkor több a tankönyv által közölt anyag feldolgozására is lehetőség nyílik, illetve hosszabban elidőzhetnek azon szövegeknél, témáknál, tevékenységeknél, amelyek a gyerekeknek jobban tetszenek, s amelyek ily módon motivációjukat is fokozzák. A két tanmenet (a jelen dokumentum vagy a rugalmas megjelölésű) bármelyikének alkalmazása biztosítja a kerettantervben előírt követelmények teljesítését.

A tervezésnél tekintettel kell lenni a csoporton belüli *egyéni differenciálás* szakmai követelményére is, amit természetesen az ajánlott tanmenet összeállításánál nem lehetett megtenni. A differenciálás elve egyaránt érvényesülhet az elsajátítás folyamatában, az ellenőrzés, értékelés tartalmában és formájában, valamint az egyéni bánásmód alkalmazásában. A differenciálás szorosan összekapcsolódhat a kooperatív módszerek alkalmazásával.

Éves tervezetében a tanmenetet Ön aszerint is módosíthatja, hogy iskolájában, illetve a tanulócsoportban milyen *tanulást támogató eszközöket* vehet igénybe. Így például az IKT-eszközök rendelkezésre állása vagy hiánya is befolyásolhatja terveit, valamint az iskola specialitásai, társadalmi környezete, a szülők bevonásának lehetősége, a környezetében található (vagy a tanulmányi kirándulás során felkeresett) helyek, mint például könyvtár, művelődési ház, irodalmi emlékhelyek stb. Nyilvánvaló, hogy a tanulás leghatékonyabb formái azok, amelyek közvetlenül a valós életből erednek, azzal hozzák közvetlen kapcsolatba a tanultakat.

Az ajánló tanmenet kapcsolódása az Irodalom 6. tankönyvhöz

A tankönyv öt fejezetből áll, továbbá fejezetenként összefoglalást, függelékként pedig életrajzi vázlatokat, fogalomtárat és „ráadásként” további irodalmi szemelvényeket tartalmaz. A leckék feldolgozását általában egy-egy tanórában látjuk kivitelezhetőnek. Azokat a leckéket, amelyek kihagyása vagy más témával való kiváltása nem jelent lényeges eltérést a kerettantervtől, kiegészítő anyagként jelöltük.

A leckék a szemelvények függvényében különböző hosszúságúak, de struktúrájuk (kevés kivételtől eltekintve) állandó:

*Rólad szól*

*Szépirodalmi szemelvény*

*Kérdések, feladatok*

*Az irodalmi szöveghez kapcsolódó új ismeretek (e rész címe egy kiemelten fontos fogalom)*

*Mit gondolnak mások? (nem minden leckében szerepel)*

*Szövegértés (a Mit gondolnak mások? szövegéhez kapcsolódóan)*

*Rendszerezzünk!*

A leckék élén álló *Rólad szól* című kérdések előzetes szempontokat kínálnak a figyelmes olvasáshoz, segítnek felidézni a tanult ismereteket, és személyes élmények megosztására ösztönzik a gyerekeket. A tanár természetesen választhat az itt szereplő kérdések közül, vagy más kérdéseket is megfogalmazhat. Fontos azonban, hogy az új anyag megismerése előtt történjék meg a gyerekek előzetes ismereteinek, vélekedéseinek megelevenítése, hogy az új és a korábbi tudáselemek szervesen összekapcsolódjanak, és létrejöjjön egy egységes új belső tudásvilág.

Az irodalmi szemelvények elhangzása a legfontosabb pontja minden tanórának. (Tervezzünk ilyet azokra az órákra is, melyeken nem konkrét művek, hanem a szerzők élete vagy a művek keletkezése áll a tartalmi fókuszban.) Fontosnak tartjuk, hogy a művek élményt jelentsenek diákok számára. A szemelvények utáni kérdések, feladatok az olvasott mű megértését segítik, majd az azt következő rész tartalmazza a legfontosabb új ismeretelemet. A fejlesztők törekvése volt a kiemelt fogalmakból egy homogén gondolatmenet létrehozása, s ez a hatodik osztályban a nézőpont köré épül. Ez azonban a kerettantervben nem kulcsfogalom, s ezért nem kell minden e részben szereplő ismeretet feltétlenül megtanulandónak tekinteni. Kulcsfogalmaknak a következők tekinthetők: **monda, rege, ballada, népballada, műballada, balladai homály, időmértékes verselési rendszer, versláb, jambus, spondeus, daktilus, kötött verssor, hexameter, ütemhangsúlyos verselés, felező tizenkettes, felező nyolcas, műnem, epika, líra, dráma, elbeszélő költemény, konfliktus, tetőpont, epizód, késleltetés, lírai alany, versforma, alliteráció, rím, félrím, rímszerkezet, metafora, hasonlat, regény, ifjúsági regény, történelmi regény, elbeszélés, novella, vándortéma**.

A *Mit gondolnak mások?* című rész nem szépirodalmi mű, hanem a lecke témájához kapcsolódó elgondolkodtató szöveg, amelyben felnőttes gondolatmeneteket is megismerhetnek a tanulók. A változatos témájú szövegek megértése olykor némileg meghaladja ugyan a hatodikos diákok képességeit, s ezért ezek kihívást jelenthetnek számukra, de a szöveg feldolgozását itt is kérdések és feladatok segítik. A lecke végén található *Rendszerezzünk!* című grafikus feladattípus (infografikák) vizuális eszközzel fejleszti a tanulók gondolkodását és rendszerező, problémamegoldó képességét. Az irodalmi szövegválasztás fontos szempontja volt, hogy a klasszikus értékek mellett modern szerzőkkel, a mai tizenéveseket érdeklő versekkel, regényrészletekkel is megismerkedjenek a tanulók. A műveknek ez a csoportja azonban nem tekinthető valamiféle kortárs kánonnak, s az itt szereplő művek mellett vagy helyett a tanárok bátran válogathatnak saját kedvenceik közül. A tankönyv végén található életrajzi vázlatok és fogalomtár nem az ellenőrzés, értékelés megalapozását szolgálja, azt ugyanis az iskola helyi tanterve alapján kell a szaktanárnak megállapítania, de a biztos és alapos tudáshoz hatékonyan járulhat hozzá ezek rendszeres használata.

Tankönyvünkhöz írásbeli és szóbeli feladatok gazdag tárházát kínáló munkafüzet is kapcsolódik. A feladatok sokszínűsége lehetővé teszi, hogy a gyengébb és a jobb képességű diákok egyaránt élvezzék az irodalomórákat, s hogy találjon a pedagógus az adott osztály, csoport képességeihez igazodó feladatokat. A munkafüzet feladatai segítenek eligazodni a 11-12 éveseknek a hétköznapok világában, érdeklődésüket felkeltik a tananyaghoz kapcsolható egészen más témakörök, gondolatok iránt is.

Fontosnak tartjuk mind a tanórák, mind a nagyobb témák, illetve a tanévi munka egészére nézve is a tudásépítés és a tudatos képességfejlesztés modelljének alkalmazását. Eszerint minden új ismeret vagy tevékenységforma korábbi tudásba, illetve képességrendszerbe épül be. Ezért mindig szükséges az előzetes tudás felelevenítése, valamint minden új lecke/téma/tanulási folyamat végén a tudásépítésre és képességfejlődésre való személyes reflektálás, önmagunk épülésének tudatosítása.

|  |  |  |  |  |
| --- | --- | --- | --- | --- |
| **Témák** | **Új tananyag feldolgozása** | **Képességfejlesztés, összefoglalás,****gyakorlás, ellenőrzés** | **Teljes** **óraszám****72 óra** | **Kerettantervi** **órakeret** |
| Bevezetés | **0** | **4** | **4** |  |
| Monda, ballada, elbeszélő költemény  | **12** | **6** | **18** |  |
| Arany János: Toldi | **14** | **5** | **19** |  |
| Versek | **8** | **4** | **12** |  |
| Gárdonyi Géza: Egri csillagok | **7** | **4** | **11** |  |
| Novellák, regényrészletek | **1** | **3** | **4** |  |
| Év végi összefoglalás | **0** | **4** | **4** |  |

| Témák órákra bontása | Az óra témája (tankönyvi lecke) vagy funkciója | Célok, feladatok | Fejlesztési terület | Ismeretanyag |
| --- | --- | --- | --- | --- |
| BEVEZETÉS |
| **1.** | Ismerkedés  | Ezen az órán még nem kerül elő sem az előző, sem a most induló tanév ismeretanyaga. A cél, hogy a tanulócsoport személyes kötődései felelevenedjenek, például a nyári élmények felidézésével. | Az önismeret és a társas kultúra fejlesztése azáltal, hogy a tanulók gyakorolják az odafigyelést egymásra.Beszédkészség fejlesztése, kulturált élménymegosztás. |  |
| **2.** | Ismerkedés a tananyaggal és a taneszközökkel | Az óra célja eligazítást adni azzal kapcsolatban, hogy milyen kötelezettségeknek kell megfelelniük a tanév folyamán. A taneszközök bemutatása, a tankönyvvel való megismerkedés (pl. a tartalomjegyzék alapján). Tájékoztatás a tanév házi olvasmányairól. Más közös olvasmányok kiválasztása, ajánlások további olvasmányokra. Az osztályzás, értékelés szabályainak ismertetése. A tankönyv Kutass a könyvtárban és a világhálón! címmel ajánlott kézikönyvek és honlapok áttekintése,  | A motiváció felkeltése. A tanulás tanítása. | Az előző tanév házi és ajánlott olvasmányainak, memoritereinek felidézése. A tanév házi és ajánlott olvasmányainak, valamint memoritereinek rövid áttekintése. |
| **3.** | Felmérés: olvasás, az írott szöveg megértése | Annak felmérése, hogy a tanulók hogyan olvasnak fel hangosan idegen (új) szöveget (például Év eleji ismétlés ‒ Fráter Erzsébet: *A pitypang honvágya*), mennyire tudják olvasásukkal közvetíteni a szöveg gondolati, érzelmi-hangulati tartalmát. Az óra második felében szövegértési feladatsor (írásban) az értő olvasás felmérésére. | Olvasás, az írott szöveg megértése.  | Új szövegek hangos olvasásának stratégiája. |
| **4.** | Felmérés: szövegalkotás | Annak felmérése, hogy a tanulók hogyan tudnak rövidebb szövegeket megalkotni, milyen szinten képesek személyes és olvasmányélményeik megfogalmazására különböző szövegtípusokban és műfajokban (tk. 11/2., 12/4., mf. 4/3‒4., 5/6. c). | Írás, szövegalkotás. | Az előző tanév olvasmányai. |
| MONDA, BALLADA, ELBESZÉLŐ KÖLTEMÉNY |
| **5.** | Bevezető óra: monda, rege | Az óra elsődleges feladata, hogy tisztázza a monda műfajával kapcsolatos tudnivalókat, elhelyezze azt az irodalmi hagyományban. A cél elsősorban a mesétől való elkülönítés (példafeladat: mese és monda összehasonlítása páros munkában). A tankönyvből használható a „Ez az én emberem” ‒ Lázár Ervin: *Botond* című lecke. | Irodalmi kultúra, az irodalmi művek értelmezése: mese és monda hasonlóságai és különbségei. Az önismeret és a társas kultúra fejlesztése: páros munka. | A mese és a monda műfaji jellegzetességei.  |
| **6.** | „Száll a madár, ágrul ágra” – Arany János: *Rege a csodaszarvasról* (részletek) | A szöveg feldolgozását segítik a tankönyv kérdései (18. o.), házi feladatként pedig adhatók a *Mit gondolnak mások?* kérdései, illetve a *Rendszerezzünk!* feladata.  | Olvasás, az írott szöveg megértése: feladatok a szöveggel kapcsolatban. Irodalmi kultúra, az irodalmi művek értelmezése: a monda (különösen az eredetmonda műfaja); a nézőpont problematikája. Az ítélőképesség, az erkölcsi, az esztétikai és a történeti érzék fejlesztése, nemzeti öntudat, hazafias nevelés: a magyarság őstörténetéről szóló elképzelések értelmezése, rendszerezése. | Rege, eredetmonda. A nézőpont. A felező 8-as ritmus. Memoriter: részlet a műből. |
| **7.** | „Száll a madár, ágrul ágra” – Arany János: *Rege a csodaszarvasról* (részletek) | Ezen az órán bemutathatjuk a csodaszarvas-monda rajzfilmes feldolgozását (Jankovics Marcell), és meghallgathatjuk a mű megzenésített változatát (Kaláka együttes) | Az irodalmi művek értelmezése: egy történet tágabb összefüggésbe helyezése. | A csodaszarvas-monda feldolgozásai. |
| **8.** | „Ez az én emberem” ‒ Lázár Ervin: *Botond* | Az előző órák ismeretanyag-bősége után ezt az órát lehet egy monda játékos, közösségi feldolgozásának szentelni. Példafeladat: a monda dramatizálása, aktualizálása. Közös megbeszélésre alkalmasak lehetnek a *Rólad szól* kérdései.  | Olvasás, az írott szöveg megértése: feladatok a szöveggel kapcsolatban. Nemzeti öntudat, hazafias nevelés: a honfoglalás a mondák és a történelemtudomány tükrében. Az önismeret és a társas kultúra fejlesztése: dramatizálás közös előkészítése és megvalósítása.  | A jelek értelmezése. |
| **9.** | „Építtessen nekem egy várat” – *Beckó vára* | Az elsődleges cél annak bemutatása, hogy az erkölcsi mondanivaló hogyan jelenik meg egy irodalmi műben (a nézőpontok különbözőségének felismerése). Ezt elősegíthetik egyéni munkaformában a *Rólad szól* kérdései, különös tekintettel az 1. feladatra. A monda és az Intelmek-részlet összehasonlítása házi feladat is lehet (különösen: Szövegértés 5.). | Az erkölcsi érzék fejlesztése: hatalmi stratégiák összehasonlítása. Írás, szövegalkotás: „Ha én király lennék...” címmel, illetve a két szövegrészlet összehasonlítása megadott szempontok alapján. | Helyi monda. A nézőpontok különbözősége. |
| **10.** | „Amit raktak délig, leomlott estére” – *Kőmíves Kelemenné* | Az óra elsődleges feladata a ballada műfaji jellegzetességeinek, sajátos szerkesztés- és előadásmódjának megtanítása a *Kőmíves Kelemenné* című népballadán szemléltetve.  | Olvasás, az írott szöveg megértése. Irodalmi művek értelmezése. | Ballada, népballada, műballada, balladai homály. |
| **11.** | „Rózsa Sándor se vette ezt tréfára” – *Rózsa Sándor Bársony lovát nyergeli* | A betyárballada erkölcsi kérdéseinek megvitatása csoportmunkában a *Rólad szól* 2. kérdése alapján. Ezt követi a ballada feldolgozása és értelmezése frontális munkával és megbeszéléssel. | Az ítélőképesség, az erkölcsi, az esztétikai és a történeti érzék fejlesztése: a betyárballada erkölcsi kérdései; Rózsa Sándor alakja a történelemben. Az írott szöveg megértése tanári kérdések segítségével. |  |
| **12.** | „Hét nap elegendő” – Arany János: *Mátyás anyja* | Az óra feladata kettős. Az egyik a románcos ballada műfaji kérdéseinek tisztázása, ennek legmegfelelőbb formája a frontális munka, illetve a megbeszélés (a *Mátyás anyja* összehasonlítása az előző órákon tanult balladákkal). A másik feladat: kitekintés az emberek közötti kommunikáció lehetőségeire. Ebben segítenek *Rólad szól* feladatai. | Irodalmi kultúra fejlesztése, az irodalmi művek értelmezése. Az önismeret és a társas kultúra fejlesztése: a kommunikációs csatornák használata, különös tekintettel a digitális formákra. | A románcos ballada. |
| **13.** |  „Emléke sír a lanton még” – Arany János: *A walesi bárdok*. Verstan | Ezen az órán a mű verstani kérdései állnak a középpontban. Az ismeretanyag igen bő, de ez oldható játékos feladatokkal (pl. időmértékes vers készítése nevekből). | Irodalmi kultúra fejlesztése: az időmértékes verselés alapjai. Az irodalmi művek értelmezése. | Időmértékes verselési rendszer, versláb, jambus, jambikus verselés, spondeus. Memoriter: a mű vagy a mű egy részletének megtanulása. |
| **14.** | „Emléke sír a lanton még” – Arany János: *A walesi bárdok*. Értelmezés | A már ismert szöveg feldolgozásának előkészítését segítheti a tankönyv bevezető kérdéscsoportja, amely lehetőséget ad egyéni, páros és csoportmunkára is. Az értelmezésre a *Mit gondolnak mások?* közös feldolgozása biztosít lehetőséget. | Az erkölcsi és a történeti érzék fejlesztése, hazafias nevelés: a mű keletkezésének történelmi háttere. Az írott szöveg értelmezése: betű szerinti és mögöttes jelentés. | Allegória, allegorikus jelentés. (A fogalom elvont, definitív ismerete nem szükséges.) |
| **15.** | „Hol vagyon a süveged?” – Fazekas Mihály: *Lúdas Matyi* (részlet). Bevezetés | A *Lúdas Matyi* általános jellemzőinek megismerése. Segítség Fazekas Mihály pályaképéhez: 259. o. (jegyzetkészítés). Szerkezet (a négy levonás kapcsolódása; ismétlés és fokozás). | Irodalmi kultúra: irodalomtörténeti ismeretek. A tanulási képesség fejlesztése: vázlatkészítés. | Fazekas Mihály pályaképe, a *Lúdas Matyi* szerkezete. |
| **16.** | „Hol vagyon a süveged?” – Fazekas Mihály: *Lúdas Matyi* (részlet). Értelmezés | A *Lúdas Matyi* értelmezésében segítséget jelenthet olyan mesék felidézése, amelyekben bosszúállásról van szó, vagy arról, hogy a rossz elnyeri méltó büntetését (pl. *A csillagszemű juhász; Holle anyó*). Szemléltetés a Dargay-rajzfilmből. Alkalmazható feladatok: Szövegértés 1., 3., 5. | Az irodalmi művek értelmezése: egy történet tágabb összefüggésbe helyezése. | Próbatétel, kaland (cselekményszervező), ismétlődő motívum, vándortéma. |
| **17.** | „Hol vagyon a süveged?” – Fazekas Mihály: *Lúdas Matyi* (részlet). Verstan | A tanulók először találkoznak a hexameterrel, fontos, hogy ez élményszerű legyen. Játékos feladatok (pl. a tanulók neveiben a szótagok hosszúságának megállapítása). | Az esztétikai érzék és a ritmusérzék fejlesztése. | Daktilus, spondeus, kötött verssor, hexameter. |
| **18.** | Szövegalkotás | Az elbeszélő költeményekkel kapcsolatos olvasmányélmény megfogalmazása adott műfajban (pl. írjanak különböző címzetteknek a művekről). Használható például a tankönyv 52/6. feladata. | Szövegalkotás, kreatív írás. Kreativitás. |  |
| **19.** | Összefoglalás ‒ Monda, ballada, elbeszélő költemény 1. |  Csoportmunkára és páros munkára alkalmas lehet a tankönyv és a munkafüzet Összefoglalás – Monda, ballada, elbeszélő költemény című leckéjének feladatai. | A tanulási képesség fejlesztése az ismeretek rendszerezésével. A csoportmunka és a páros munka a társas kultúra fejlesztéséhez járul hozzá. | Ismétlés: monda, rege, eredetmonda, helyi monda, felező 8-as ritmus, ballada, népballada, műballada, balladai homály, elbeszélő költemény.Időmértékes vers, versláb, jambus, jambikus verselés, spondeus. Allegória, allegorikus jelentés. Próbatétel, kaland (cselekményszervező), ismétlődő motívum, vándortéma, daktilus, spondeus, kötött verssor, hexameter. |
| **20.** | Összefoglalás ‒ Monda, ballada, elbeszélő költemény 2. | Csoportmunkára alkalmas lehet a tankönyvi összefoglalás 1. feladata. | Beszédkészség: a csoportmunka eredményének ismertetése. A kooperációs készség fejlesztése. | Lásd a tematikus egység egyes részeinél. |
| **21.** |  Témazáró dolgozat: Monda, ballada, elbeszélő költemény | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | Lásd a tematikus egység egyes részeinél. |
| **22.** | A témazáró dolgozat értékelése | A dolgozat javítása, értékelése.(A javító-értékelő óra más leckék feldolgozása után is sorra kerülhet.) | Önkorrekciós készség fejlesztése. |  |
| ARANY JÁNOS: TOLDI |
| **23.** | Arany János életútja. A *Toldi* keletkezése. | Az óra célja a *Toldi* olvasása iránti kedv felkeltése, valamint szerzőjének bemutatása. A *Toldi* keletkezéséhez több feladat áll rendelkezésre a munkafüzetben. | A tanulási képesség fejlesztése: a korábban tanultak felidézése és elmélyítése. Írott szöveg megértése. Beszédkészség: a tanulóknak kell előadni a korábban tanultakat. | Arany pályaképe. A *Toldi* keletkezése. Memoriter: részletek az episztolákból. |
| **24.** | Előhang | Az Előhang felolvasásával, „ízlelgetésével” előkészítjük a hangos olvasás fejlesztését a következő órákon. | Hangos olvasás gyakorlása, fejlesztése.Költemény sajátos előadói stílusának érzékelése. | Előhang, mottó. Memoriter: Előhang. |
| **25.** | „Egy, csak egy legény van talpon a vidéken” ‒ Első ének | Az óra jelentős része a szöveg felolvasásával telik. A felolvasás után egyéni munkára, majd megbeszélésre ajánlott feladatok a tankönyvből: 65/1‒3., a munkafüzetből: 23/9.  | Globális, információkereső, értelmező és reflektáló olvasás. Az esztétikai érzék fejlesztése: költői képek és alakzatok.Hangos olvasás gyakorlása, fejlesztése. | Memoriter: néhány versszak az énekből. |
| **26.** | „Gőgösen fordul el jó atyjafiától” – Második ének | A *Toldi* expozíciójával kapcsolatban lehet beszélni az expozícióról általában. Ehhez felidézhetők korábban olvasott irodalmi művek (megbeszélés). Szövegértés: a *Mit gondolnak mások?* és az ahhoz kapcsolódó feladatok. | Az értő olvasás bizonyítása feladatmegoldással. Irodalmi művek értelmezése: az expozíció. | Expozíció. Memoriter: néhány versszak az énekből. |
| **27.** | „Repül a nehéz kő: ki tudja, hol áll meg?” – Harmadik ének | A Harmadik éneknél nagyon fontos tisztázni az erkölcsi kérdéseket (szabad-e indulatból cselekedni stb.). Az ütemhangsúlyos verselés és a felező tizenkettes felismerése, gyakorlása. | Olvasás, az olvasott szöveg megértése. Az erkölcsi érzék fejlesztése a gyilkosság körülményeinek megbeszélésével. | Ütemhangsúlyos verselés, felező tizenkettes, sormetszet. Memoriter: néhány versszak az énekből. |
| **28.** | „Bujdosik az ,éren’, bujdosik a ,nádon’” – Negyedik ének | A Negyedik ének hosszúsága miatt nagy jelentősége van a szövegértésnek. Ehhez feladatok a tankönyvből: 86/4‒5.; a munkafüzetből: 28/3‒4., 29/5. Az allegória tanításához a munkafüzetből: 29/6. | Az olvasott szövegekkel összefüggésben az aktív szókincs gazdagítása. Az esztétikai érzék fejlesztése: az allegória. | Memoriter: néhány versszak az énekből. |
| **29.** | „Nem válik belőle farkasoknak étek” – Ötödik ének | Az olvasást érdemes színesíteni természettudományos ismeretekkel. Ehhez jó anyagot kínál a tankönyv *(Mit gondolnak mások?)*, s ez egyben szövegértési gyakorlat is. Az epizódhoz a munkafüzetből: 31/5.; a körülíráshoz: 31/4. | A szöveg gondolati, érzelmi-hangulati tartalmát közvetíteni képes értelmes és kifejező olvasás. Irodalmi kultúra fejlesztése: epizód, körülírás, késleltetés. | Epizód, késleltetés, körülírás. Memoriter: néhány versszak az énekből. |
| **30.** | „Felmegyek Budára bajnok katonának” – Hatodik ének | Ezen az órán lehet (az olvasás mellett) a költői képekkel és alakzatokkal is foglalkozni. Ehhez több feladat áll rendelkezésre a tankönyvben és a munkafüzetben. | Az esztétikai érzék fejlesztése: költői képek és alakzatok. A különböző mondatfajták hanglejtésének megfigyelése és reprodukálása a hangos olvasásban. | Ismétlés: metafora, hasonlat (a megértés szintjén).Memoriter: néhány versszak az énekekből. |
| **31.** | „Nagy hegyek lebegtek délibáb vizében” – Hetedik ének | Az olvasás monotonitását oldhatjuk azzal, hogy ezt az éneket szereposztásban olvassuk, majd aktualizálva dramatizáljuk.  | A szövegértő olvasást támogató olvasási típusok gyakorlása (felkészülés az olvasásra). Elbeszélő költemény részletének dramatizált megjelenítése (irodalmi kultúra).  | Párhuzam. Memoriter: néhány versszak az énekből. |
| **32.** | „Toldi György az öccse birtokára vágyik” – Nyolcadik ének | Fontos a cselekményre erkölcsi szempontból is reflektálni. Ehhez alkalmazható a tankönyvből: 110/1‒2. A feladatok páros vagy csoportmunkában is megoldhatók. | Az erkölcsi érzék fejlesztése: a jó és a rossz, az igazság és az igazságosság: az ítélkezés mint cselekedet felismerése mindennapi helyzetekben és a műben.  | A nézőpont változása. Memoriter: néhány versszak az énekből. |
| **33.** | „Nyughelyet nem adott senki éjszakára” – Kilencedik ének | Az ének alkalmat biztosít az epizód fogalmának ismétlésére. A hangsúly itt azonban inkább a próbatétel-jellegen van. Felidézhetők az ötödikes tananyag próbatételes meséi. Aktualizálásra alkalmas a tankönyvből: 122/5.; munkafüzet: 39/4. | Irodalmi művek értelmezése: az idő és a tér egyértelműen megjelölt mozzanatainak azonosítása. A tetőpontok, fordulópontok és kitérők érzékelése. | Ismétlés: próbatétel. Memoriter: néhány versszak az énekből. |
| **34.** | „Hányféle szép dolgot össze nem álmodott!” – Tizedik ének | Ezt az órát érdemes a szövegértés gyakorlására fordítani. Ehhez feladatok a tankönyvből 131/3‒4., illetve a *Mit gondolnak mások?* szövegéhez kapcsolódó feladatok. | Olvasás, az írott szöveg megértése. | Ismétlés: késleltetés. Memoriter: néhány versszak az énekből. |
| **35.** | „Vágtat a zászlóhoz és mérkőzni kíván” – Tizenegyedik ének | A tetőpont fogalmát lehetséges a jellemfejlődés alapján tanítani páros vagy csoportmunkában. Toldi Miklós jellemfejlődéséről a pároknak vagy csoportoknak szóban kell beszámolniuk.  | Irodalmi művek értelmezése: a szereplők külső és belső jellemzőinek azonosítása. Szóbeli szövegalkotás. | Tetőpont. Memoriter: néhány versszak az énekből. |
| **36.** | „Dicső híre-neve fennmaradt örökre” – Tizenkettedik ének | A *Toldi* értelmezése, annak megfogalmazása, hogy milyen hatással van a mű magyarságtudatunkra. Kiindulási alap lehet a munkafüzet 47/5. feladata. Fontos, hogy a tanulók fogalmazzanak meg egyéni véleményt. | Nemzeti öntudat, hazafias nevelés. Saját vélemény megfogalmazása, megvédése érvekkel. Mások véleményének meghallgatása, megértése többszereplős helyzetekben. | Művészi jel, rejtett jelentések. Memoriter: néhány versszak az énekből. |
| **37.** | Összefoglalás ‒ Arany János: *Toldi* 1. | A mű végére érve át kell tekinteni a Toldi sorsát: a vétek, a próbatételek és az elégtétel mibenlétét, valamint ezen mozzanatok helyét a kompozícióban. Hogyan változik meg a szereplők pozíciója és szemlélete? Stb. Adjunk teret a szubjektív ítéletalkotásnak is, akár a történetet, akár a költeményt illetően. (Mf. 45‒48. o.) | Esztétikai ítélőképesség fejlesztése.Erkölcsi nevelés. | Ismétlés: a kompozíció, cselekménymozzanatok, konfliktus, késleltetés, epizód, tetőpont, végkifejlet. (Nem elvárás a fogalmak definitív ismerete, csupán megértése, magasabb szinten a fogalmak használata a műről való beszédben.)  |
| **38.** | Összefoglalás ‒ Arany János: *Toldi* 2. | Az összefoglalás elsődleges célja az, hogy a sokféle információt egységben tudják látni. Ehhez alkalmas feladatok találhatók a tankönyvben: 152., 154‒155. o..; a munkafüzetben: 45‒48. o. | A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | A *Toldi*val kapcsolatos fogalmak ismétlése. |
| **39.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | Lásd a tematikus egység egyes részeinél. |
| **40.** | A témazáró dolgozat értékelése | A dolgozat javítása, értékelése.(A javító-értékelő óra más leckék feldolgozása után is sorra kerülhet.) | Önkorrekciós készség fejlesztése. |  |
| **41.** | Az *Egri csillagok* olvasásának előkészítése | Szánjunk egy tanórát arra, hogy kedvet csinálunk az év legterjedelmesebb olvasmányának önálló elolvasásához. Adjunk stratégiákat ahhoz, hogyan tudják átlendíteni magukat az elején vagy a leíró jellegű részeknél adódó nehézségeken. Idézzük fel az előző évi olvasmány *(A Pál utcai fiúk)* élményét.Szervezzünk olvasóköröket vagy olvasópárokat, hogy segíthessenek egymásnak és megoszthassák az élményeket. A regény órai feldolgozásra ugyan csak 12 leckével később kerül sor, de addig is időről időre foglalkozni lehet az olvasás közben adódó kérdésekkel. | Terjedelmes szövegek önálló olvasása, A fantázia, a belső képalkotás, fókuszálás (belefeledkezés), memória fejlesztése. | Olvasási stratégiák. Könyvtárhasználat/elektronikus könyvtárak használata. Regény. |
| VERSEK |
| **42.** | Bevezető óra: Versek | A tanulók 5. osztályban és korábban is hallottak már versekről, ám a lírai műnem sajátosságaival most találkoznak tételesen először. A bevezetéshez választhatók a tankönyv *Ráadás* című fejezetében található versek (266‒268.). Tegyük lehetővé, hogy a tanulók bemutathassák kedvencüket: az általuk leginkább szeretett verset.  | Szóbeli szövegek alkotása: részvétel közös beszélgetésben, vitában. Saját vélemény megfogalmazása, megvédése érvekkel. | Líra.A három műnem. |
| **43.** | „S most Pannónia is ontja a szép dalokat” – Janus Pannonius: *Pannónia dicsérete* | A lírai műnem sajátosságai, az epigramma műfaja. Az időmértékes verselésről tanultak felidézése.  | Irodalmi kultúra fejlesztése, az irodalmi művek értelmezése.  | A lírai műnem.Epigramma. |
| **44.** | Emberségről példát, vitézségről formát” – Balassi Bálint: *Egy katonaének* | Kutatómunka a végvári vitézek életéről (tk. 162/5., mf. 50/1‒2.); a tanult történelmi ismeretek felidézése a török elleni küzdelmekről. | Az erkölcsi és a történeti érzék fejlesztése, hazafias nevelés: a mű keletkezésének történelmi háttere.  | Téma. |
| **45.** | „Ül pénzes ládáján sovány ábrázattal” – Csokonai Vitéz Mihály: *Zsugori uram* | Mivel a vers témája közvetlenül érinti a tanulókat, érdemes őket saját vélemény megformálására ösztönözni. Ezzel kapcsolatos feladatok a tankönyvben: 165/1‒3.; 166/7.  | Szóbeli szövegek alkotása: részvétel tanulócsoportban megvalósuló beszélgetésben, vitában. Saját vélemény megfogalmazása, megvédése érvekkel. | Jellemkép. |
| **46.** | „Kedv! Remények! Lillák!” – Csokonai Vitéz Mihály: *A Reményhez* | Ehhez a vershez kapcsolódik a tanulók első verselemző élménye. Fontos, hogy ebbe ők is bevonódjanak. Páros munkára ajánlott feladatok a tankönyvből: 171/4‒5.  | Irodalmi művek értelmezése: az idő és a tér egyértelműen megjelölt mozzanatainak azonosítása. A lírai mű középpontjában álló gondolat, illetve érzelem azonosítása. A lírai mű témájának és hangulatának, hangnemének felismerése. | Téma, motívum. Memoriter: a vers megtanulása. |
| **47.** | „S választottunk magunknak csillagot” – Petőfi Sándor: *A négyökrös szekér.**(Helyette más Petőfi-vers is vehető.)* | A cél a vers hangulatának és zenéjének megéreztetése. (Kiváló zenei feldolgozása is van: pl. Kaláka együttes.)A refrén tanításához adhatók játékos verstani feladatok, pl. megadott (vagy közösen kitalált) refrénhez verset írni. | Ritmusérzék fejlesztése. Szöveghangzásra való érzékenység fejlesztése.Irodalmi kultúra: verstan. | A refrén. |
| *Választható* | *„Te az én szivemet elkérnéd” – József Attila: Istenem, én nagyon szeretlek…**(Helyette más József Attila-vers is választható.)* | *A témát érdemes a gyerekek levelei felől (Mit gondolnak mások?) megközelíteni. Ehhez kapcsolódó szövegalkotási feladat a tankönyvből: 181/4‒5.*  | *Írás, szövegalkotás: önkifejezés és kreativitás.* | *A lírai én nézőpontja.* |
| *Választható* | *„Fényről álmodtam: fény ragyog” – Kányádi Sándor: Álmodó**(Helyette más kortárs szerző is vehető.)* | *Ez a vers alkalmat ad annak tisztázására, hogy ki szólalhat, kik szólalhatnak meg egy versben. Ehhez illeszkedő feladatok a tankönyvből: 183/4‒5.* | *Irodalmi művek értelmezése: a versben megszólaló személy, személyek.* | *A lírai én.* |
| *Választható* | *„Csak ülnek, néznek, néznek, ülnek” – Roald Dahl: Tanács a televíziózással kapcsolatban**(Helyette más ifjúsági szerző is vehető.)* | *A versek közül ez érinti talán a legjobban a tanulók mindennapjait. Akár az egész óra fordítható a felvetett probléma megvitatására. Feladatok a tankönyvből: 185/1‒2., 187/1‒4.* | *Az ítélőképesség fejlesztése: a jó és a rossz, az ítélkezés mint cselekedet felismerése mindennapi helyzetekben és különféle műalkotásokban. A nem saját álláspont megjelenítésének, átélésének képessége. Az irónia felismerése.* | *Hétköznapi stílus.* |
| **48‒50.** | Szemelvények a magyar líra különféle műfajú alkotásaiból. A fenti műveken és szerzőiken túl ajánlott más szerzők: Ady Endre, Babits Mihály, Radnóti Miklós, Tóth Árpád, Szabó Lőrinc, Nemes Nagy Ágnes, Weöres Sándor, de helyettük más szerzők művei is feldolgozhatók.  | A tankönyvi szemelvények helyett a pedagógus önállóan választhat ízlése szerint az adott tanulócsoport előképzettsége, adottsága alapján.Cél a versek megszerettetése, az irodalomról való beszélgetés lehetőségének megteremtése, a lírai műnem sokszínűségének bemutatása (változatos szerkezeti megoldások, képiség, zeneiség, hangnemek, eltérő alkotói magatartások.)  | Motiváció fokozása.Esztétikai és erkölcsi ítélőképesség fejlesztése.Élménymegosztás, vitakultúra.  | Líra, lírai én, téma, motívum, versforma, rímszerkezet. |
| **51.** | Összefoglalás: Versek (szövegalkotás) | A tanulóktól még nem várható el komplex versértelmezés, de véleményüket megfogalmazhatják a versek témáiról, vagy magukról az egyes versekről. Az elmúlt órákon tanultak közül két téma a leghangsúlyosabb: a szeretet különböző megnyilvánulásai, illetve a személyesség a versekben. Ezekhez illeszkedő feladatok például: tankönyv 181/5., munkafüzet 54/2‒3. | Rövidebb szövegek alkotása, személyes és olvasmányélmények megfogalmazása. Saját vélemény megfogalmazása, megvédése érvekkel.A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | A versekkel kapcsolatban tanult fogalmak. |
| **52.** | Témazáró dolgozat: Versek | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | A versekkel kapcsolatban tanult fogalmak ismeretének ellenőrzése, elsősorban: líra, lírai alany, téma, motívum, versforma, rímszerkezet. |
| **53.** | A témazáró dolgozat értékelése | A dolgozat javítása, értékelése.(A javító-értékelő óra más leckék feldolgozása után is sorra kerülhet.) | Önkorrekciós készség fejlesztése. |  |
| GÁRDONYI GÉZA: EGRI CSILLAGOK |
| **54.** | „Itt mindenki a hazát védi” – A „nagy könyv”: az *Egri csillagok* | A bevezető óra arra épít, hogy a tanulók már olvasták a könyvet. Amennyiben a tanulócsoport egy részétől adottságai alapján ez nem várható el, akkor készítsük elő, hogyan fogják a részleteket megérteni, másrészt hogyan fognak a történet egészének ismeretére jutni. A mű feldolgozásának végén szerepel a filmes adaptáció megnézése. Ha sokan nem olvasták a regényt, akkor ez előbbre hozható. Nagyon fontos a regény történelmi hátterének felidézése, felidéztetése, a belehelyezkedés a múltba, amihez legoptimálisabb a valós helyszín felkeresése vagy más török kori várunk romjainak meglátogatása.A Gárdonyi-pályaképhez elengedhetetlen a tanári előadás (frontális munka), de ez kiegészíthető a tanulók bevonásával (tablókészítés stb.). A projektmunkához: mf.: 63. | A tanulási képesség fejlesztése: vázlatkészítés tanári irányítással. Vázlat önálló bővítése, szöveg szűkítése megadott szempontok szerint.Irodalom és valóság helyes összekapcsolásának attitűdjének kialakítása. | Gárdonyi Géza élete. A történelmi regény. |
| **55.** | Hol terem a magyar vitéz? – Gárdonyi Géza: *Egri csillagok* (I. 12., részlet) | Ennek az órának elsődleges célja erkölcsi természetű: együttgondolkodás a bosszúról. Javasolt módszer: dramatizálás, szerepjáték. Kiindulási lehetőségek: tk. 196/1‒3. | Az erkölcsi érzék fejlesztése: mindennapi konfliktusok megjelenítése drámajátékban. | Ismétlés: epika, regény, elbeszélő, elbeszélői nézőpont. |
| **56.** | Oda Buda! – Gárdonyi Géza: *Egri csillagok* (II. 21., részlet) | Ezen az órán érdemes a regény történelmi hátterét feltárni, amihez alapként szolgálhat a tankönyv *Mit gondolnak mások?* szövege és az ahhoz kapcsolódó feladatok. Valamint: *Rendszerezzünk!* (206. o.). | A történeti érzék fejlesztése: a magyarság történelmének, sokszínű kultúrájának megismerése. | Téma, történelmi háttér. |
| **57.** | A rab oroszlán – Gárdonyi Géza: *Egri csillagok* (III. 5., részlet) | Az óra fő célja a kalandregény megismertetése a regényből vett részlettel. Célszerű a Várkonyi-film megfelelő részletének levetítése, és összehasonlítása a szövegrészlettel (megbeszélés vagy csoportmunka). | Törekvés a közvetlenül adódó jelentés árnyalására, általánosítására személyes tapasztalatok, más irodalmi és nem irodalmi, verbális, hangzó és képi szövegek bevonásával. | Ifjúsági regény, kalandregény. |
| **58.** | Eger veszedelme – Gárdonyi Géza: *Egri csillagok* (IV. 4., részlet) | Ennek az órának is az erkölcsi érzék fejlesztése az elsődleges célja, éppen ezért itt is fontos a kérdést közelítenünk a tanulókhoz: megvitatás csoportban, illetve dramatizálás. Megfontolásra érdemes: tk.: 211/2‒3.; mf.: 70/5‒6. | Az erkölcsi érzék fejlesztése. Beszédkészség fejlesztése: részvétel a közös beszélgetésben, vitában. | Jelkép, szimbólum, szimbolikus gesztus. Memoriter: a várvédők esküje. |
| **59.** | Holdfogyatkozás – Gárdonyi Géza: *Egri csillagok* (V. 16., részlet) | A regény értelmezése. Kulcskifejezés: bátorító üzenet. Fontos, hogy a tanulók kifejezhessék, számukra mit jelent a mű, és annak mi az üzenete az ő számukra. Alkalmazható feladatok tk.: 216/1.; mf.: 73/4. | Alapvető erkölcsi értékekkel való azonosulás (szerelem, hazaszeretet, hűség, helytállás), az emberi magatartások megítélése és értékelése. A házi olvasmányok korábban megismert megközelítési lehetőségeinek felidézése, alkalmazása. | Bátorító üzenet. |
| **60.** | *Egri csillagok* ‒ A regény a mozivásznon | Az óra célja, hogy az írott szöveget összevesse a mozgóképi megjelenítéssel. Módszer: rövid filmrészletek levetítése, a hozzájuk tartozó regényrészlet elolvasása, megbeszélés. Feladatok a munkafüzetből: 75/5*‒*6. | Törekvés a közvetlenül adódó jelentés árnyalására, általánosítására személyes tapasztalatok, más irodalmi és nem irodalmi, verbális, hangzó és képi szövegek bevonásával. | Irodalmi mű filmes adaptációja. |
| **61.** | Összefoglalás ‒ Gárdonyi Géza: *Egri csillagok* 1. | A regényt sok szempontból megvizsgálták a tanulók. Ezen ismeretek rendszerezéséhez alkalmas feladatok a tankönyvből: 222/1*‒*2.; a munkafüzetből: 74/1*‒*3., 75/4. | A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | A regényhez kapcsolódó ismeretek ismétlése, elsősorban: történelmi regény, ifjúsági regény, kalandregény; téma, motívum. |
| **62.** | Összefoglalás ‒ Gárdonyi Géza: *Egri csillagok* 2. ‒ Szövegalkotás | Ajánlott feladatok a tankönyvből: 221/1.; a munkafüzetből: 76/11*‒*12., 77. | Kreativitás fejlesztése szövegalkotási gyakorlatokkal. |  |
| **63.** | Témazáró dolgozat: *Egri csillagok* | Komplex dolgozat a tematikus egység alapján. Elsősorban szövegalkotási feladatokat tartalmazzon, kreatív fogalmazást a regény világából kiindulva. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | A regényhez kapcsolódó ismeretek ismétlése, elsősorban: történelmi regény, ifjúsági regény, kalandregény; téma, motívum. |
| **64.** | A témazáró dolgozat értékelése | A dolgozat javítása, értékelése.(A javító-értékelő óra más leckék feldolgozása után is sorra kerülhet.)Jó, ha a legjobb tanulói szövegeket felolvassuk.  | Önkorrekciós készség fejlesztése. |  |
| NOVELLÁK, REGÉNYRÉSZLETEK |
| **65.** | Bevezető óra: Novellák, regényrészletek; Lázár Ervin: *A tolvaj*.*(Helyette más novella is feldolgozható.)*  | A bevezetés az első novella olvasása és megbeszélése, az ötödik osztályban tanultak felidézése: elbeszélés, novella, cselekmény, tér- és időviszonyok, szerkezet, konfliktus, elbeszélői nézőpont. *Rendszerezzünk!* 227. o. | A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | Értékrend. Ismétlés: elbeszélés, novella, cselekmény, tér- és időviszonyok, szerkezet, konfliktus, elbeszélői nézőpont. |
| ***Választható*** | *„az ólomkatona fülébe réges-régi dal csendült” – Békés Pál: Az ólomkatona.* *A szövegértés tanév végi felmérése és ellenőrzése* | *Ezt az órát szentelhetjük a szövegértésnek. Ehhez kapcsolódó feladatok a tankönyvből: 233/1., 3‒4.* | *Az írott szöveg megértése, néhány mondatos vélemény szóbeli és írásbeli megfogalmazása az olvasott szövegek szereplőinek cselekedeteiről, érzelmeiről, gondolatairól, a szövegekben megjelenő emberi helyzetekről.* | *Átirat, példázat.* |
| ***Választható*** | *„felállítottam magamnak egy napirendet” ‒ Daniel Defoe: Robinson Crusoe (részlet)* | *A főhős jellemzése páros vagy csoportmunkában (pl. jellemtérkép készítése). Kalandok, próbatételek.* | *Irodalmi művek értelmezése: a szereplők külső és belső jellemzőinek azonosítása. Szóbeli és írásbeli szövegalkotás.* | *Kalandregény, napló.* |
| ***Választható*** | *„És egy igazi detektív!” – Nógrádi Gábor: Gyerekrablás a Palánk utcában (részlet)* | *A bűnügyi történet nem ismeretlen a tanulók számára. Szervezhetünk „Nagy Krimi” játékot, amelynek során a tanulóknak kedvenc bűnügyi regényüket kell bemutatniuk. A játékot az előző órákon elő kell készíteni. A regényrészletet fel lehet adni otthoni feldolgozásra. Alkalmas feladatok a tankönyvből: 247/1., 4‒5.* | *Irodalmi kultúra: a magyar és a világirodalom néhány jelentős témája és formai hagyománya. Beszédkészség: olvasmányélmény tartalmának felidézése, elmondása.* | *Bűnügyi regény.* |
| ***Választható***  | *„Várjatok, mindjárt jövök” – Brunella Gasperini: Mi és ők – Egy lány feljegyzései (részlet)* | *Az óra az empátia témájával foglalkozik. Szerepjátékok a szöveg alapján. Előkészület: a regényrészletet fel kell adni otthoni elolvasásra.* | *Az erkölcsi érzék fejlesztése: mindennapi konfliktusok megjelenítése drámajátékban.* | *Az empátia.* |
| **66‒67.** | Novellák és regényrészletek a 20. századból és az ifjúsági irodalomból. A fenti műveken és szerzőiken túl ajánlott más szerzők pl. Erich Kästner, Jack London, Selma Lagerlöf, Tolkien, Fekete István, Szabó Magda, Csukás István, Páskándi Géza, Böszörményi Gyula.  | Ezeknek az óráknak a célja az olvasási kedv felkeltése, az irodalom élményének átélése. |  |  |
| **68.** | Olvasmányajánló avagy„Nagy Könyv-játék” | Azok a tanulók, akik erre vállalkoznak, fogalmazzanak meg ajánlásokat társaik számára, mit érdemes olvasniuk a nyári szünetben (segíthetnek a tankönyvben olvasható rövid ajánlók: 249., 256.). A társak javaslata hatásosabb lehet a tanárénál. A házi olvasmány mellett a közösen kiválasztott és az egymás tanácsai alapján választott („kölcsönös”) olvasmányok jelentősen javítják az olvasási motivációt. A gyakorlottabb olvasók pedig közösségi igazolást, presztízst szerezhetnek jó ajánlásaikkal. Lehetőleg a tankönyvben ajánlott ifjúsági regényeket is a diákok mutassák be és ajánlják egymásnak. A foglalkozás lehetséges változata, hogy *a tankönyv a 257/1‒3. feladatai szerint „Nagy Könyv” versenyt rendezünk az osztályban. Az előző órákon elő kell készíteni.* | Olvasási motiváció.Tartalom összefoglalása, lényegkiemelés készsége. Élményszerű, szuggesztív élőbeszéd képességének fejlesztése.Társas kapcsolatok fejlesztése. | Olvasási stratégiák. |
| ÉV VÉGI ÖSSZEFOGLALÁS |
| **69.** | Év végi ismétlés 1.: Irodalmi olvasmányaink. Fogalmak | Visszatekintés az év során olvasott irodalmi szemelvényekre, rendszerezésük, élményfelidézés. A tantervben előírt fogalmak rendszerezése. Történhet játékos formában. | Az olvasmányélmények felidézésével a motiváció fokozása, Tartalmi felidézés képességének fejlesztése.A tanulási képesség fejlesztése: információk, adatok visszakeresése tanári irányítással. | Lásd a tematikus egységek egyes részeinél. |
| **70.** | Év végi ismétlés 2.: Szövegalkotás | A szövegalkotási készség felmérése és összevetése a tanév elejivel. | Rövidebb szövegek alkotása, személyes és olvasmányélmények megfogalmazása. Saját vélemény megfogalmazása, megvédése érvekkel. |  |
| **71.** | Az éves munka értékelése, osztályzatok lezárása | A közösen elvégzett munka értékelése. (Az egyéni értékelést ne a tanórán végezzük el, ott csak a közös munka legfőbb támaszainak mondjunk köszönetet.) | Reflexió és önértékelés képességének fejlesztése.  |  |
| **72.**  | Találkozás az élő irodalommal.Vagy Játékos irodalomóra | Tanulmányi kiránduláshoz vagy színház-, mozilátogatáshoz, író-olvasó találkozóhoz kapcsolódó, irodalomhoz is köthető ismeretek és élmények feldolgozása. | Az ismeretek összekapcsolásának képessége, komplex gondolkodás, nyitottság, érdeklődés fokozása. | Kapcsolódó ismeretanyag. |